**Jegyzői értekezlet 2017.02.28.**

**HATÓSÁGI ÉS OKTATÁSI OSZTÁLY**

**Palágyiné dr. Gömöri Katalin**

osztályvezető

62-561-629

70-436-2252

**JÁRÁSI HIVATALOK HATÁSKÖRÉT ÉS AZ ÖNKORMÁNYZATOKAT ÉRINTŐ KÖZNEVELÉSI FELADATOK VÁLTOZÁSA**

A köznevelést meghatározó jogszabályok 2017. január 1. napjától több ponton változtatták meg a kormányhivatal és a járási hivatalok hatáskörét. A korábban megyei kormányhivatalhoz tartozó feladatok egy része átkerült a megyei kormányhivatal megyeszékhely szerinti járási hivatalához. Az általános illetékességgel eljáró járási hivatal 2017. január 1. előtti feladatai továbbra is megmaradtak, illetve kibővültek.

**A változásban érintett jogszabályok közül** a jelen összefoglalóhoz a legszorosabban kapcsolódnak a következők:

* a nemzeti köznevelésről szóló 2011. évi CXC. törvény (a továbbiakban: Nkt.),
* a nemzeti köznevelésről szóló törvény végrehajtásáról szóló 229/2012. (VIII.28.) Korm. rendelet,
* a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet.

Az Nkt.-ban megjelenő „köznevelési feladatkörében eljáró hatóság” általános kifejezés a gyakorlatban három közigazgatási szereplőt jelent:

* a fővárosi, megyei kormányhivatalt,
* a megyei kormányhivatal megyeszékhely szerinti járási hivatalát, valamint
* a fővárosi, megyei kormányhivatal általános illetékességgel eljáró járási hivatalát.

Ebben az összefoglalóban a másodikként felsorolt közigazgatási szereplőnek – jelen esetünkben a Szegedi Járási Hivatalnak – azon feladatait érintjük, amelyekhez az önkormányzatok és jegyzők szempontjából fontos tudnivalók kapcsolódnak.

**Az Nkt. 50. § (8) bekezdése alapján** a megyeszékhely szerinti járási hivatalnak meg kell határoznia és közzé kell tennie

* az iskolák felvételi körzetét, továbbá
* a köznevelés-fejlesztési tervvel összhangban a pedagógiai szakszolgálatot ellátó intézmény működési körzetét.

A felvételi körzetek megállapításához **a megyeszékhely szerinti járási hivatalnak** be kell szereznie az érdekelt települési önkormányzatok véleményét és az illetékes tankerületi központ egyetértését.

**Új elemként jelenik meg** 2017. január 1. napjától a rendkívüli szünettel kapcsolatos érintettség, azaz ha

* rendkívüli időjárás,
* járvány,
* természeti csapás vagy
* más elháríthatatlan ok

miatt az óvoda, az iskola, a kollégium működtetése nem lehetséges, az Nkt. 30. § (5) bekezdés *c)* pontja szerint a megyére kiterjedő veszélyhelyzet esetében **a megyei kormányhivatal megyeszékhely szerinti járási hivatalának vezetője** az oktatásért felelős miniszter egyidejű értesítése mellett rendkívüli szünetet rendel el.

**A megyeszékhely szerinti járási hivatal hatáskörébe került** több olyan hatáskör is, amelyek nincsenek ugyan szoros összefüggésben az önkormányzatok tevékenységével, de a települések illetékességi területén lévő intézményeket érintenek – ezért ezeket csak a felsorolás szintjén említünk:

* egyházi, magán és nemzetiségi köznevelési intézmények jegyzékének elkészítése és a jegyzék vezetése;
* nem állami fenntartású intézmények működési engedélyek kiadása, módosítása;
* székhely és telephely változásának engedélyezése a működési engedéllyel rendelkező intézmények fenntartói számára;
* vallási közösség egyoldalú nyilatkozata alapján a nevelési-oktatási intézmény felvétele a köznevelés-fejlesztési tervbe;
* egyházi és más nem állami fenntartók fenntartói tevékenységének kétévenkénti törvényességi ellenőrzése;
* felvehető maximális tanulólétszám meghatározása – egyházi köznevelési intézmények részvétele a kötelező felvételi feladatok ellátásában (a működési támogatás folyósításának felfüggesztését kezdeményezi a meghatározott kötelezettségek nem teljesítése esetén);
* hatósági ellenőrzés az adott megyei köznevelési intézményben;
* döntés az óvodai felvétel, a tanulói jogviszony, a kollégiumi tagsági viszony létrejöttéről az egyenlő bánásmód követelményeinek megsértése esetén;
* intézménykijelölés a fegyelmi büntetéssel sújtott tanuló részére, amennyiben a szülő nem keresett/talált megfelelő intézményt;
* Híd program sikertelensége esetén gondoskodik a tankötelezettség teljesítéséről;
* szakképzési megállapodás kötése a nem állami fenntartású szakképző iskola fenntartójával;
* pedagógusigazolvány pótlása, cseréje;
* független vizsga szervezése.

**A KÖZTISZTASÁGI SZABÁLYSÉRTÉS ÉS A HULLADÉKGAZDÁLKODÁSI BÍRSÁG ALKALMAZÁSÁNAK SZABÁLYOZÁSA**

2017. január elsejétől változott a hulladékról szóló 2012. évi CLXXXV. törvénynek (a továbbiakban: Htv.) a hulladékgazdálkodással kapcsolatos szabályok megsértése jogkövetkezményeinek szabályozása. **A Htv. 86. § új (6a) bekezdése** kimondja, hogy **nincs helye közigazgatási bírság alkalmazásának** a települési hulladék **közterületen** engedély nélkül történő lerakása, elhelyezése miatt.

Ez a rendelkezés 2017. január elsejétől megszünteti az addigi párhuzamos szabályozást és egyértelművé teszi, hogy ha egyébként a hulladékgazdálkodási birság mértékéről, valamint kiszabásának és megállapításának módjáról szóló 271/2001. (XII. 21.) Korm. rendelet 2. § (2) bekezdésének *c)* pontja szerint a jegyző lenne a bírság kiszabására hatáskörrel rendelkező környezetvédelmi hatóság, ám ha **a települési hulladékot közterületen hagyták el,** úgy nem hulladékgazdálkodási bírság alkalmazásának, hanem **szabálysértési eljárásnak** van helye. Ugyanis a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 196. § (2) bekezdése rendelkezik a települési hulladék közterületen történő engedély nélküli lerakásának szabálysértési tényállásáról, amikor kimondja, hogy aki települési hulladékot a közterületen engedély nélkül lerak, elhelyez, vagy nem a kijelölt lerakóhelyen rak le vagy helyez el, szabálysértést követ el.

Fentiekből az is következik, hogy amennyiben az idézett szabálysértési tényállás megvalósul, úgy **a járási hivatal, mint általános szabálysértési hatóság rendelkezik hatáskörrel a települési hulladék közterületen engedély nélkül történő lerakása, elhelyezése esetén.**

**KÖRNYEZETVÉDELMI HATÓSÁGI HATÁSKÖR GYAKORLÁSA**

**Levegővédelmi hatósági hatáskörünk gyakorlása** során gyakran észleljük, hogy a levegővédelmi hatósági ellenőrzési eljárás alá vont ügyfél hulladékot tárol az ingatlanán (tipikusan ezt kívánja elégetni). Mivel igyekszünk **komplexen kezelni** ezeket a helyzeteket, ezért a saját levegővédelmi eljárásunk mellett szükség esetén értesítjük a települési **önkormányzat jegyzőjét, mint környezetvédelmi hatóságot a hulladék ingatlanon történő tárolása miatt**. Ugyanis a hulladék birtokosának (vagy végső esetben azon ingatlan használójának, akinek az ingatlanán a hulladékot elhelyezték) a kötelezettsége a hulladékról szóló 2012. évi CLXXXV. törvény (a továbbiakban: Htv.) 31. §-a szerint az, hogy a hulladékot átadja a hulladékkezelőnek.

Ha ennek a kötelezettségének a hulladékbirtokos nem tesz eleget, akkor a Htv. 61. § (6) bekezdése alapján **a környezetvédelmi hatóság a jogellenesen elhelyezett** vagy elhagyott hulladék elszállítására és kezelésére **kötelezi** azt a személyt, aki a 61. § fentiekben hivatkozott rendelkezéseire is figyelemmel a 31. § (1) bekezdésében megállapított kötelezettségének önként nem tesz eleget.

**Környezetvédelmi hatóság** a környezetvédelmi és természetvédelmi hatósági és igazgatási feladatokat ellátó szervek kijelöléséről szóló **71/2015**. (III. 30.) Korm. rendelet (a továbbiakban: Korm. rendelet) 11. § (4) bekezdése szerint a települési önkormányzat **jegyző**je.

A jegyző környezetvédelmi hatóságként **elsősorban kötelez** (Htv. 61. § (6) bekezdés szerint), másodsorban a Htv. 86. § (1) bekezdése szerint **hulladékgazdálkodási bírságot szab ki**:

„Az a természetes vagy jogi személy, egyéni vállalkozó, továbbá jogi személyiséggel nem rendelkező szervezet, aki (amely)

*a)* a **hulladékgazdálkodással kapcsolatos jogszabály**, közvetlenül alkalmazandó uniós jogi aktus vagy **hatósági határozat előírásait** megsérti,

azt a környezetvédelmi hatóság a hulladékgazdálkodási bírsággal kapcsolatos részletes szabályokról szóló kormányrendelet szerint **hulladékgazdálkodási bírság megfizetésére** kötelezi.”

A Htv. 86. § (2) bekezdése kimondja, hogy a hulladékgazdálkodási bírságot a jogsértés szerint egyszerű bírságként, mérlegelési szempontok alapján megállapított bírságként vagy alapbírság és módosító tényezők szorzataként megállapított bírságként kell kiszabni. A (7) bekezdés szerint a jogerősen kiszabott hulladékgazdálkodási bírság adók módjára behajtandó köztartozás.

A **hulladékgazdálkodási bírság mértékéről a 271/2001. (XII. 21.) Korm. rendelet rendelkezik**, amelynek összege függ a kötelezettség megszegésének a típusától, súlyától, és alapbírságból, szorzószámból áll, kiszámítási módja pedig igen összetett.